Vrystaatse beursprobleem kring wyer uitArgieffoto (Foto: Pixabay) AfriForum Jeug het vandeesweek nóg prokureursbriewe aan die Vrystaatse provinsiale beurskantoor gestuur om te eis dat die toegekende beurse aan die Vrystaat se 100 topmatrieks van 2021 uitbetaal word. Dié organisasie het die afgelope weke talle pleitende e-posse ontvang van verskeie van die 100 topmatrieks wat nie hul beloofde beurse gekry het nie. Dít nadat hulle weke gelede namens Maryke du Pisanie opgetree het, wat ook nog nie haar beursgeld ontvang het nie. Die organisasie sê nou die probleem blyk veel groter te wees as wat hulle aanvanklik gedink het. Volgens AfriForum Jeug is volledige beurse aan die begin van die jaar aan elke matriek wat hierdie prestasie behaal het, belowe, maar die Vrystaatse regering het kort daarna teruggedraai en ander kriteria vir beurstoekennings voorgestel. Kinders wie se ouerpare gesamentlik meer as R600 000 per jaar verdien, word toe van die beurs ontneem. Ná groot druk van opposisiepartye en die media het die Vrystaatse premier, Sisi Ntombela, op 4 Maart opnuut beloof dat elke top-100-matriek die beloofde beurs sal ontvang, ongeag wat hul ouers se jaarlikse inkomste is. Studente was genoop om op 25 April van voor af aansoek vir die beurse te doen, met hul ouers se salarisstrokies aangeheg. Dit is nou reeds Mei en talle van dié matrieks sit steeds hande in die hare omdat hulle nog nie hul beloofde beursgeld of korrespondensie van die beurskantoor ontvang het nie. Du Pisanie, wat vanjaar fisioterapie aan die Universiteit van die Vrystaat (UV) begin studeer het, het stééds nie haar beursgeld ontvang nie. Sy – net soos die ander matrieks wat nog nie hul beursgeld ontvang het nie – maak finansieel staat op hierdie geld en onsekerheid oor die situasie beïnvloed haar studie. René van der Vyver, woordvoerder vir AfriForum Jeug, sê die aantal navrae wat AfriForum Jeug ontvang het, beklemtoon dat onregverdigheid met die toekenning van beurse ’n wesenlike probleem vir die jongmense is. “Ons het sowaar ’n miernes oopgekrap, waar verskillende euwels in hierdie verband ontbloot word,” sê Van der Vyver. “Dit is hartseer om te sien hoe hardwerkende toppresteerders deur die Vrystaatse regering behandel word. Die studente probeer al vir maande om basiese korrespondensie van die beurskantoor te kry en nou moet hulle weer deur die uitmergelende proses gaan om ’n beursaansoek in te stuur, met onbillike vereistes, om die beurs te kry wat reeds aan hulle beloof is.” AfriForum Jeug nooi ander studente, wat in dieselfde posisie is, uit om die organisasie om hulp te nader deur ’n e-pos te stuur na [email protected].